เปิดโผ 11 หุ้นบลูชิพเสี่ยงอันตราย P/E สูงเกิน 30 เท่า!
เปิดโผหุ้นบลูชิพ P/E สูงเกิน 30 เท่า หลังตลาดหุ้นไทยผันผวนสูง-ช่วงขาลง เสี่ยงถูกนักลงทุนสถาบันเทขายหุ้น
28 เม.ย. 2560

“ข่าวหุ้นธุรกิจออนไลน์” ได้ทำการรวบรวมข้อมูลหุ้นขนาดใหญ่ใน SET50 ที่ P/E สูงเกิน 30 เท่า หลังจากมองว่าตลาดหุ้นไทยในระยะสัปดาห์ยังมีความผันผวนสูง และยังเป็นช่วงขาลง ซึ่งส่งผลให้คาดว่าหุ้นที่มี P/E สูงเหล่านี้จะถูกนักลงทุนสถาบันเทขายหุ้นออกมา เนื่องจากมองว่าอัตราการเติบโตในอนาคตนั้น จะเป็นไปอย่างยากลำบาก เพราะราคาหุ้นในขณะนี้ถือว่าแพงกว่ามูลค่าไปแล้ว ขณะที่ P/E ตลาด ยังอยู่ที่เพียง 17.39 เท่า
โดยทำการคัดเลือกหุ้นใน SET50 ที่ P/E เกิน 30 เท่า ได้ทั้งหมด 11 บจ. ดังนี้

อันดับที่ 1 บริษัท การบินไทย จำกัด (มหาชน) หรือ THAI โดยบริษัทมี P/E สูงถึง 2,494.25 เท่า ขณะที่ผลการดำเนินงานที่ผ่านมา นั้น ยังคงไม่เป็นที่น่าประทับใจ โดยส่วนใหญ่มีผลขาดทุนต่อเนื่อง อย่างไรก็ตามผลการดำเนินงานงวดปี 59 บริษัทมีกำไร 15.14 ล้านบาท จากปีก่อนขาดทุน 1.31 หมื่นล้านบาท
อันดับที่ 2 บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC โดยบริษัทมี P/E สูงถึง 91.66 เท่า ขณะที่ผลการดำเนินงานไตรมาส 1/60 มีกำไร 229.03 ล้านบาท ลดลงจากปีก่อนมีกำไร 1.26 พันล้านบาท
อันดับที่ 3 บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS โดยบริษัทมี P/E สูงถึง 62.96 เท่า ขณะที่ผลการดำเนินงานงวดล่าสุด ไตรมาส 3/59 กำไรลดลง 22.93% มาที่ 468.10 ล้านบาท จากปีก่อนมีกำไร 607.35 ล้านบาท
สำหรับ อันดับที่ 4 บริษัท บ้านปู จำกัด (มหาชน)  หรือ BANPU โดยบริษัทมี P/E สูงถึง 58.24 เท่า ,อันดับที่ 5 บริษัท คาราบาวกรุ๊ป จำกัด (มหาชน) หรือ CBG มี P/E สูงถึง 43.97 เท่า ,อันดับที่ 6 บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM มี P/E สูงถึง 41.94 เท่า ,อันดับที่ 7 บริษัท สยามโกลบอลเฮ้าส์ จำกัด (มหาชน) หรือ GLOBAL มี P/E สูงถึง 41.11 เท่า
อันดับที่ 8 บริษัท กรุงเทพดุสิตเวชการ จำกัด(มหาชน) หรือ BDMS มี P/E สูงถึง 37.50 เท่า ,อันดับที่ 9 บริษัท โรงพยาบาลบำรุงราษฎร์ จำกัด (มหาชน) หรือ BH มี P/E สูงถึง 35.64 เท่า,อันดับที่ 10 บริษัท พีทีจี เอ็นเนอยี จำกัด (มหาชน) หรือ PTG มี P/E สูงถึง 34.85 เท่า และอันดับที่ 11 บริษัท ซีพี ออลล์ จำกัด (มหาชน) หรือ CPALL  มี P/E สูงถึง 33.40 เท่า
 
ทั้งนี้ค่า P/E เป็นอัตราส่วนทางการเงินที่ใช้ในการวัดราคาหุ้นเป็นจำนวนเท่าของ กำไรสุทธิต่อหุ้น (EPS) เพื่อให้นักลงทุนเข้าใจถึงความถูกแพงของราคาหุ้นเทียบกับกำไรที่ได้รับหรือคาดการณ์จะได้รับต่อหุ้น ซึ่งการเลือกซื้อหุ้นที่มีค่า P/E ต่ำนั้น หมายถึงเป็นหุ้นที่ยังมีราคาถูก และมีโอกาสที่ราคาจะปรับตัวขึ้นได้อีก
 
*อนึ่งข้อมูลที่มีการนำเสนอข้างต้น เป็นเพียงข้อแนะนำจากข้อมูลพื้นฐานเพื่อประกอบการตัดสินใจของนักลงทุนเท่านั้น และมิได้เป็นการชี้นำ หรือเสนอแนะให้ซื้อหรือขายหลักทรัพย์ใดๆ การตัดสินใจซื้อหรือขายหลักทรัพย์ใดๆ ของผู้อ่าน ไม่ว่าจะเกิดจากการอ่านบทความในเอกสารนี้หรือไม่ก็ตาม ล้วนเป็นผลจากการใช้วิจารณญาณของผู้อ่าน